Da̱ a̱tsotson tat ka nang Yoona ngyong ma̱ng mman ta̱m nggu a̱feang a̱ni,
a̱ si̱ kin di Yesu gu chong a̱ sweap.
A̱jawa gu nyia̱,
“Di,
Fi̱ng A̱nfwuk nang A̱gwaza neap a̱ni!”
Nang mman nta̱m a̱feang a̱nia nfa̱k gu nhyia̱ a̱nia a̱ni,
ba̱ si̱ kin doot á̱ khwi Yesu.
Nang Yesu mbwuak a̱ si̱ li nang ba̱ khwi nggu a̱ni,
a̱ si̱ lyip ba nyia̱,
“Yihwa nang nyi chat?”
Ba̱ si̱ nwuak gu shim ma̱ng lyip nyia̱,
“Rabi!”
(Swang jini fa,
“A̱tyu tyiet.”)
“A̱ji wa nang a nshya̱?”
Yesu si̱ nyia̱ ma̱ng a̱mba a̱ni,
“Nyi bai,
nyi lii.”
A̱jawa ba̱ si̱ nat,
ba̱ si̱si̱ li a̱vwuo ka nang nggu nshya̱ a̱ni;
nang jen ji yet tswam nyaai jenshyung,
a̱wot ba̱ si̱ swan á̱ tyak á̱kum mam ka dundung ma̱ng a̱nggu.
A̱tyo nyiung mami mman ta̱m a̱feang ba̱ ku fa̱k a̱lyiat Yoona ba̱ si̱ khwi Yesu a̱ni;
nggu wa yet Anda̱rawut,
a̱na̱nyiuk Siman Bitut.
Anda̱rawut si̱ nat a̱ si̱ chat a̱na̱nyiuk nggu wu Bitut,
a̱ si̱ nyia̱ ma̱ng a̱nggu a̱ni,
“Zi̱ shya̱ a̱tyu a̱ yet Ma̱siha wu a̱ni!”
(Ku fa “Kristi” da̱ a̱lyem A̱helenawa).
A̱ si̱ nat ma̱ng Bitut da̱ a̱vwuo Yesu ka.
Nang Yesu ndi Bitut a̱ni,
a̱ si̱ nyia̱ ma̱ng a̱nggu,
“Nwan wa yet Siman nggwon Yoona kaa?
Á̱ na ngyei ang ‘Kefat.’ ”
(A̱lyoot ka nat cha̱chaat ma̱ng a̱lyoot Bitut ka,
ka̱ fa “A̱fang”).
Da̱ a̱tsotson tat ka,
Yesu si̱ kyiak mi̱ fwuo a̱ nat a̱byin Ga̱lili.
A̱ si̱ myim ma̱ng Filibut.
A̱ si̱ nyia̱ ma̱ng a̱nggu,
“Khwi nung!”
Nggu Filibut mameang,
ku yet a̱tyu a̱ neet ma̱ a̱keang Ba̱tsaida kya dundung ma̱ng Anda̱rawut ma̱ng Bitut.
Filibut mameang si̱ nat a̱ si̱ shya̱ Nataniyel.
A̱ si̱ nyia̱ ma̱ng a̱nggu a̱ni,
“Zi̱ shya̱ a̱tyu nang Musa ku lyuut nkhang nggu na mami ta̱ka̱da doka ji a̱ni!
A̱yaata̱m a̱kwonu A̱gwaza si̱ bu lyuut nkhang nggu na!
Nggu wa yet Yesu A̱tyu Na̱za̱ra̱t,
nggwon Isuu!”
Nataniyel si̱ nyia̱ ma̱ng a̱nggu,
“Ka̱ doot a̱tsatsak kyang a̱ ghwut mi̱ Na̱za̱ra̱t a?!”
A̱jawa Filibut si̱ nyia̱ ma̱ng a̱nggu a̱ni,
“Bai,
a lii!”
Nang Yesu ndi Nataniyel nchobai da̱ a̱vwuo nggu a̱ni,
a̱ si̱ kaat tazwa nggu nyia̱,
“Nyi li a̱tan a̱tyu Isi̱rela a̱ sang a̱bun a̱ni!”
A̱jawa Nataniyel si̱ nyia̱ ma̱ng Yesu a̱ni,
“A̱ji wa nang a ndyen nung?”
Yesu si̱ nwuak gu shim hu nyia̱,
“Neet nang Filibut ka̱n gyorong ang bah,
nang a ku nswan a̱tyin a̱kwon a̱bwabwap ka a̱ni;
n ku ndi ang a̱ja.”
A̱jawa Nataniyel si̱ nyia̱,
“A̱tyu tyiet,
nwan wa yet Nggwon A̱gwaza ka!
Nwan wa yet A̱gwam Isi̱rela wu!”
Yesu si̱ nyia̱ ma̱ng a̱nggu a̱ni,
“A nwuak a̱chuchuk mat n tak ang nang n ku ndi ang di̱n jen nang a ku nswan a̱tyin a̱kwon a̱bwabwap ka a̱ni a?
A na li a̱cha̱chet nkyang jhyang na̱ swak si̱ nani a̱ni!”
A̱jawa Yesu si̱ bu nyia̱ ma̱ng a̱mba a̱ni,
“N tak nyin a̱tsak a̱lyiat;
nyi bye li Ma A̱gwaza tswazwa ka khwuk,
a̱wot nyi li a̱yaata̱m tswá A̱gwaza nang ba̱ ban á̱ tsa á̱ nchorop a̱zaghyi Nggwon A̱tyubishyi!”